**TLAČOVÁ SPRÁVA**

**Centrum právnej pomoci predstavuje novú riaditeľku**

*Bratislava, 4. 3. 2024*

Predstavujeme novú riaditeľku Centra právnej pomoci, JUDr. Annu Peťovskú, PhD., ktorá od 1. marca 2024 vedie Centrum.

JUDr. Anna Peťovská, PhD. je emeritná sudkyňa, svoju doterajšiu kariéru venovala prevažne justícii a od roku 1992 nepretržite pôsobila ako sudkyňa. V rokoch 2006 - 2023 pôsobila na správnom kolégiu Krajského súdu v Bratislave, kde v rokoch 2017 - 2020 zastávala funkciu predsedníčky správneho kolégia. Ako dočasne pridelená pôsobila tiež na správnom kolégiu Najvyššieho súdu SR.

Je absolventkou Právnickej fakulty Univerzity Komenského v Bratislave, na ktorej absolvovala aj rigoróznu skúšku a neskôr doktorandské štúdium vo vednom odbore “Správne právo”. Na Európskom inštitúte pre verejnú správu absolvovala kurz európskeho práva pre sudcov.

Počas svojej bohatej kariéry navštívila Súdny dvor Európskej únie v Luxemburgu a absolvovala zahraničnú stáž na Európskom súde pre ľudské práve v Štrasburgu, navštívila aj Najvyšší správny súd Českej republiky, Najvyšší súd Spojených štátov amerických vo Washingtone a Kanadský najvyšší súd v Ottawe. Svoje vedomosti a skúsenosti odovzdávala ako externá pedagogička študentom práva na Paneurópskej vysokej škole práva a na Vysokej škole verejnej správy. Bola tiež lektorkou celoživotného vzdelávania exekútorov. Venovala sa aj prednáškovej a skúšobnej činnosti v Justičnej akadémii SR. Zastáva čestnú funkciu členky Komisie pre riešenie sporov SFZ.

Do Centra právnej pomoci prichádza s víziou zvýšiť celospoločenský náhľad na Centrum právnej pomoci a zatraktívniť prácu právnikov a právničiek Centra ich priblížením k postaveniu vyšších súdnych úradníkov, napríklad cez zaradenie do vzdelávacieho procesu Justičnej akadémie SR, ale napríklad aj zaviesť nový model spolupráce so Slovenskou advokátskou komorou, obnoviť v Centre odborné stáže študentov a študentiek práva a iné.

Jedno zo životných kréd JUDr. Anny Peťovskej, PhD. je:

*“Aj tá najľahšia práca bude ťažká, ak ju nebudeš konať s radosťou.”*

Terentius.

Centrum právnej pomoci je štátna rozpočtová organizácia zriadená Ministerstvom spravodlivosti SR na základe zákona č. 327/2005 Z. z. o poskytovaní právnej pomoci osobám v materiálnej núdzi. Centrum plní úlohu garanta základných ľudských práv, a to najmä vo vzťahu k právu na prístup k spravodlivosti. Cieľom Centra je poskytovať právnu pomoc osobám v materiálnej núdzi, t.j. tým, ktorí v dôsledku svojej nepriaznivej životnej situácie nemajú možnosť využívať právne služby advokátov. Od 1. marca 2017 sa rozšírila pôsobnosť Centra aj o agendu osobného bankrotu a medzi klientov Centra sa zaradili aj občania, ktorí čelia exekúciám.